Hoekom ooreet ons en hoe om te stop - WelstandWelstand
Tuis / Advies / Hoekom ooreet ons en hoe om te stop
Hoekom ooreet ons en hoe om te stop
Die kombinasie van koeler weer en die Covid-19 inperking lei talle mense daartoe om meer tyd voor die yskas en koskas te spandeer en meer te eet as wat nodig is. Verveling of gewoonte kan veroorsaak dat ons ooreet, maar daar bestaan ook talle ander redes.
Wanneer ons nie gereeld eet nie, verwar ons ons liggame. Wanneer ons gereeld maaltye oorslaan, of sommer in die loop eet, weet ons liggame nie wanneer dit tyd is om te eet nie, en die seine wat die nodige spysverteringsfunksies aanskakel om jou maaltyd te verteer en voedingstowwe te verwerk, is afwesig. Dit lei daartoe dat, wanneer jy wel eet, jou liggaam langer sal neem om die neuro-seine oor te dra wat vir jou brein moet sê dat jy versadig is. Jy sal dan meer eet as wat nodig is. Dit sal dus tot jou voordeel wees om 'n meer gereelde eetpatroon te vestig. Eet dieselfde tyd elke dag, en maak seker dat jy nie maaltye oorslaan nie. Jy sal jou liggaam leer wanneer om kos te verwag, wat sal sorg vir optimale vertering en vetverbranding.
Die kosse wat jy eet, bevat moontlik nie die nodige nutriënte nie. Indien jy jou vergryp aan verfynde suikers en hoogs verwerkte koolhidrate, sal jou liggaam aanhou vra vir meer. Hierdie kosse voorsien nie in jou liggaam se behoeftes nie, maar jou liggaam vra vir meer daarvan, in die soeke na die nodige vitamine en minerale. Deur hierdie kosse te vervang met hoë kwaliteit grane, groentes, proteïene ens. sal jy jou liggaam gee waarna dit smag, jy sal langer versadig bly en minder geneig wees om te ooreet.
Ons is soms geneig om ons voedsel te weeg of meet, of ons is bewus van die tweede skeppie waaraan ons gewoond is. Dit leer ons om kos in hoeveelhede te meet, in plaas daarvan om dit waarlik te ervaar en geniet. Fokus op die reuk en smaak van die kos, die geure en genot daarvan. Jy sal dan makliker ophou eet wanneer jy nie meer so honger is en die kos soveel kan geniet nie.
'n Ander rede waarom mense ooreet, is stres en om 'n gevoel van troos en gemak uit die kos en aksie van eet te kry. Raak meer bewus van jou snellers: wat veroorsaak dat jy negatiewe emosies ervaar wat tot ooreet lei? Is daar 'n patroon? Maak 'n lys van alternatiewe aktiwiteite of take wat jy kan verrig wanneer jy na kos wil gryp. Gaan stap, bel 'n vriendin, lees 'n boek, of drink 'n koppie tee.
Plaas notas in die koskas wat jou herinner dat dit nie die moeite werd is om temporêre verligting in die vorm van kos te kry nie. "Jy is sterk genoeg om nee te sê", "Jou probleme mag nou groot lyk, maar kos gaan dit nie oplos nie. Jy gaan net meer depressief voel nadat jy ooreet het of verkeerde kosse geëet het", is twee voorbeelde van wat jy op jou notas kan skryf.
Plaas 'n spieël waar jy ook al eet. Daar is gevind dat wanneer mense hulleself kan sien eet, hulle geneig is om minder te eet.
Wat ook al in jou koskas is, gaan jy eet. Vul jou kas met gesonde kosse.
Moenie streef na gewigsverlies nie, maar na 'n gesonde leefstyl en liggaam.
Dit gebeur soms dat ons aanhou eet omdat ons dors verkeerd vertolk. Ons hou aan met eet om van 'n gevoel van dehidrasie ontslae te raak. Leer jouself om dors van honger te onderskei deur genoeg water te drink, en eers 'n glas water te drink wanneer jy lus voel om aan iets ongesonds te knibbel.
Moenie skaam wees om hulp te vra nie. Dit is nie maklik om alleen slegte gewoontes te oorkom nie. Daar is beraders en dokters of dieetkundiges wat 'n pad saam met jou kan stap, en jou sodoende kan help om beter kosbesluite te neem.
Psychology of eating: https://psychologyofeating.com/4-reasons-why-we-overeat/
Psych Central: https://psychcentral.com/blog/why-do-we-overeat/
WebMD: https://www.webmd.com/mental-health/eating-disorders/binge-eating-disorder/features/compulsive-overeating-and-how-to-stop-it#1